Udhëheqësit e BE-së vazhdojnë diskutimet mbi gjendjen ekonomike
Udhëheqësit evropianë mund të zhvillojnë nesër një takim tjetër për të diskutuar krizën në vendet e eurozonës.
Më shumë lajme të zymta për 17 vendet e eurozonës. Këtë javë, agjencia e vlerësimit të mundësisë për huamarrje Moody uli statusin e Irlandës shumë poshtë – pas veprimeve të ngjashme që u morën kundër Portugalisë javën e kaluar. Agjencia Moody parashikon se ashtu si anëtari tjetër i eurozonës, Greqia, këto dy vende do të duhet të marrin një paketë të dytë ndihmash financiare. Duke folur nga Spanja të martën, presidenti i Bashkimit Evropian Herman Van Rompuy u përpoq ta qetësonte gjendjen e tensionuar të tregjeve. Por takimi i ministrave evropianë të financave javën e kaluar në Bruksel nuk arriti të dalë me një plan të qartë veprimi. Kjo mund t’u lihet krerëve të BE-së, në qoftë se ata zhvillojnë bisedime urgjente të premten. Çështja është se sa duhet të kontribuojë sektori privat në përpjekjen tjetër për t’i shpëtuar grekët dhe për të riparuar tërësisht fondin e bllokut për ndihma financiare duke e bërë atë më elastik. Gilles Moec, bashkë-kryetar i grupit Studimi i Ekonomisë Evropiane për Deutsche Bank me seli në Londër, thotë se përfshirja e sektorit privat është kryesisht një çështje politike. Rezultatet nga të ashtuquajturat teste të bankave evropiane do të dalin këtë javë - dhe ato duhet të tregojnë punën e bankave në kufizimin e përhapjes së krizës - dhe aftësinë e tyre për të kontribuar në shpëtimin financiar të ekonomive në krizë. Edhe pse nuk ka të ngjarë të ndodhë, shanset që Shtetet e Bashkuara të mos mund të paguajnë borxhin e tyre masiv është një tjetër shqetësim. Kreu i Bankës Qendrore Amerikane Ben Bernanke ka paralajmëruar se një skenar i tillë mund të shkaktojë një krizë të madhe botërore. Gilles Moec nga Deutsche Bank thotë: Sipas analistes së organizatës Buruegel, Benedicta Marzinoto, shqetësim i menjëhershëm është frika se ekonomitë më të mëdha evropiane do të përfshihen nga kriza e borxheve të eurozonës. Tregjet pësuan rënie këtë javë nga frika se ekonomitë italiane dhe spanjolle mund të përballen me vështirësi. Kryeministri italian Silvio Berluskoni është zotuar se do ta miratojë me shpejtësi një projekt-ligj të debatueshëm mbi masat për shkurtimet e shpenzimeve qeveritare. Reagimi fillestar i analistëve ka qenë pozitiv. Por ata thonë se BE-ja ende duhet të dalë me një strategji afatgjatë për eurozonën - dhe ekziston frika se marrja e vendimeve të vështira mund të shtyhet deri në vjeshtë.